La Bibia piemontèisa/Testament Vej/Ester/Ester 3


Éster

3

La cospirassion d'Aman contra ij Giudé 

Quàich temp apress, ël rè Assuer a l'a butà an distinsion Aman, fieul ëd Camdata, dël pais d'Agagh. A l'ha alvalo an dignità, acordandje 'd preminensa dzora 'd tùit ij grand ufissiaj, sò colega, e tùit ij servidor dël rè, butà al servissi 'd soa Pòrta, a son anginojasse e prosternasse 'dnans a chiel, përchè cost a l'era 'l comand dël rè. Mardoché, contut, a l'ha arfudasse 'd pieghé 'l ginoj e 'd prosternesse.

"Përché trasgredisses-to ël comand dël rè?", a l'han dit a Mardoché ij servidor dël rè butà a la Pòrta Real? Ma a l'avìo bél che dijlo torna tùit ij dì; chiel a j'escotava pa. Antlora lor a l'han denunsià 'l fàit a Aman, për vëdde se Mardoché, essend giudé com a l'avìa dije, a cambiava pa soa manera 'd fé. Aman a l'ha podù an efét constaté che Mardoché a arnonsiava pa a nen vorèj pieghé 'l ginoj dëdnans a chiel, nì as prosternava: a l'ha avune në s-ciop ëd flin-a. Coma ch'a l'avìo istruilo dla gent ëd Mardoché, a l'ha pensà ch'a podìa esse pòch ëd frapé mach chiel e a l'ha pensà 'd fé sparì, con Mardoché, tùit ij Giudé, ël pòpol ëd Mardoché, stabilì an tut ël regn d'Assuer.

L'ann ch'a fà dódes d'Assuer, ël prim mèis, ch'a l'é Nisan, a l'é tirasse 'l Pur (visadì le sòrt), për dì e për mèis. La sòrt a l'é tombà an sël tërdes dël mèis ch'a fà dodes, ch'a l'é Adar. Aman a l'ha dije al rè Assuer: "Tra la gent, drinta tute le provinse 'd tò regn, a l'é dësperdù 'n pòpol a part. Soe lej a j'ësmijo a cole 'd gnun d'àutr e le lej regal a son për lor litra mòrta. J'anteresse dël rè a përmetto nen ëd lasselo chiét. Che soa perdita a possa donca esse marcà, se 'l rè a la trova bon-a, e mi i vërserai ai sò fonsionari, al cont dël Tesòr real, des mila talent d'argent".

Antlora 'l rè a l'é gavasse sò anel da la man e a l'ha dajlo a Aman, fieul ëd Camdata, l'Agagita, ël përsecutor dij Giudé. "Sto dné a l'é dàit a ti," a l'ha rësponduje chiel, "ansema a costa gent. Mi it la dago an podej, fane lòn ch'it vorras!".

Adonch, na convocassion a l'é stàita adressà a jë scrivan reaj pr' ël tërdes dël prim mèis e a l'é butasse pr' ëscrit tut lòn che Aman a l'avìa comandà ai sàtrap dël rè, ai governador ëd tute le provinse e ai grand ufissiaj ëd tùit ij ij pòpoj, conforma la manera dë scrive 'd minca na provinsa e la lenga 'd tùit ij pòpoj. Ël rescrit a l'é stàit sotsignà dal nòm d'Assuer, cacëtta con sò anél, e 'd coré a l'han trasmetulo a tute le provinse dël regn con ëd litre ch'a disìo ëd dëstruve, massé e anienté tùit ij Giudé, dai fiolin fin-a ai vej, masnà e fomne comprèise, dl'istess dì, ël tërdes dël mèis ch'a fà dòdes, ch'a l'é Adar, e 'd buté a sach ij sò possess. N'esemplar ëd cost edit, destinà a esse promulgà coma lej an tute le provinse, a l'é stàit publicà tra tute le popolassion përchè tuti a podèisso pijene conossensa.

A l'òrdin dël rè, ij mëssagé a son tòst partì. L'edit a l'é stàit prima promulgà ant la sitadela 'd Susa. E antant che 'l rè e Aman as dasìo da fé an disné e sbeivassade, ant la sità 'd Susa a regnava la costernassion.

Nòte 

Bibia
Testament Vej
Ester